ชงครม.เคาะกม.รีดภาษีที่ดินภายใน2เดือนนี้
กรณ์ เตรียมชงร่าง พ.ร.บ.ภาษีที่ดินให้ที่ประชุมคณะรัฐมนตรีพิจารณาภายใน 2 เดือนนี้ คาดเข้าสภา ฯ ทันสมัยการประชุมนี้
10 ก.พ. 2554

กรณ์ เตรียมชงร่าง พ.ร.บ.ภาษีที่ดินให้ที่ประชุมคณะรัฐมนตรีพิจารณาภายใน 2 เดือนนี้ คาดเข้าสภา ฯ ทันสมัยการประชุมนี้ 
นายกรณ์ จาติกวณิช รมว.คลัง เปิดเผยภายหลังคณะทำงานของกระทรวงการคลังเข้าชี้แจงต่อคณะกรรมการกฤษฎีกาเรื่องร่าง พ.ร.บ. ภาษีที่ดินและสิ่งปลูกสร้างว่า กฤษฎีกาได้ตั้งข้อสังเกตหลายประเด็น คาดว่ากฤษฎีกาจะใช้เวลาในการพิจารณาร่างกฎหมายดังกล่าวแล้วเสร็จและนำกลับไปเสนอให้คณะรัฐมนตรี ( ครม. ) พิจารณาอีกครั้งภายใน 2 เดือน เพื่อนำเข้าสู่วาระการพิจารณาของที่ประชุมสภาฯ ได้ทันในสมัยการประชุมนี้ 
"ยืนยันว่าแม้ว่าอาจจะมีการยุบสภาก่อนที่ร่างกฎหมายจะผ่านการพิจารณาในขั้นตอนของสภาครบถ้วน แต่หากพรรคประชาธิปัตย์ได้กลับเข้ามาเป็นรัฐบาลก็จะหยิบยกมาพิจารณาเป็นวาระแรก ๆ โดยเร็ว"นายกรณ์กล่าว 
ทั้งนี้มั่นใจว่าหลักการของร่าง พ.ร.บ.ดังกล่าว จะทำให้มีผู้เสียภาษีเพิ่มขึ้น จากเดิมที่มีการจัดเก็บภาษีที่เกี่ยวกับอสังหาริมทรัพย์อยู่แล้ว ทั้งภาษีการโอน ภาษีหัก ณ ที่จ่าย ภาษีโรงเรือนและที่ดิน และภาษีบำรุงท้องที่
สำหรับประเด็นที่คณะกรรมการกฤษฎีกาตั้งข้อสังเกต ได้แก่ หน่วยงานจัดเก็บและประเมินภาษี ซึ่งมีข้อตกลงร่วมกันว่าภาระการประเมินภาษีโดยทั่วไปเป็นหน้าที่ที่กระทรวงการคลังจะส่งข้อมูลให้ท้องถิ่น ขณะที่ท้องถิ่นมีหน้าที่ในการออกใบประเมินและจัดเก็บภาษีตามอัตราที่กำหนด  ส่วนกรณีที่มีความหลากหลายของรูปแบบการจัดเก็บภาษีตามลักษณะการใช้ประโยชน์ที่ดิน ทั้งเพื่อการพาณิชย์ ที่อยู่อาศัย และการเกษตร จะมีการกำหนดลักษณะการใช้พื้นที่ เพื่อให้ท้องถิ่นสามารถแยกพื้นที่ในการจัดเก็บภาษีได้ตามวัตถุประสงค์ ซึ่งหลักการการจัดเก็บภาษีจะมีการยกเว้นภาษีสำหรับผู้ที่มีที่ดิน 50 ตารางวาแรก และจะมีการประเมินอัตราภาษีในส่วนที่เกินจากนั้น และยกเว้นภาษีกรณีที่ประเมินมูลค่าที่ดินไม่เกิน 1 ล้านบาท 
นายกรณ์ ยังกล่าวอีกว่า ร่าง พ.ร.บ.ภาษีที่ดินและสิ่งปลูกสร้าง สอดคล้องกับข้อเสนอในแถลงการณ์ของคณะกรรมการว่าด้วยแนวทางปฏิรูปการจัดการที่ดินเพื่อการเกษตร ภายใต้คณะกรรมการปฏิรูป (คปร.) ที่มี นายอานันท์ ปันยารชุน อดีตนายกรัฐมนตรี เป็นประธาน เพราะการปฏิรูปที่ดินเพื่อการเกษตรถือเป็นจุดยืนของรัฐบาลอยู่แล้ว
อีกทั้งยังได้มีการจำกัดเพดานถือครองที่ดินเพื่อการเกษตรและให้เกิดความโปร่งใส และมีการจัดโซนนิ่งที่ดินเพื่อทำการเกษตร ขณะที่การจัดตั้งธนาคารที่ดิน และ การจัดเก็บภาษีที่ดินเกษตรกรรมในอัตราก้าวหน้า ก็สอดคล้องกับหลักการของกฎหมายที่กำหนดไว้